hotchpotch/miracl-hf-unified huggingface dataset:
Lee Ryan
Lee Ryan (s. 17. kesäkuuta 1983) on englantilainen laulaja-lauluntekijä, näyttelijä ja brittiläisen poikabändi Bluen jäsen.
Ryan syntyi Chathamissa, Kentin kreivikunnassa Englannissa. Hänen vanhempansa erosivat kun hän oli viisivuotias. Ryan asui enimmäkseen äitinsä, siskonsa Gemman ja isoäitinsä kanssa. Viisivuotiaana Ryanilla todettiin lukihäiriö. Hän kävi Chatham Grammar School for Boys –koulua, jonka jälkeen hän siirtyi taidekouluihin kuten Sylvia Young Theatre School ja Italia Conti Academy of Theatre Arts -kouluja.
Ryan on poikabändi Bluen jäsen. Elokuussa 2005 Blue hajosi Sir Elton Johnin ehdottamia soolouria varten. Bluen jäsenet palasivat yhteen 28. huhtikuuta 2009.
Ryan julkaisi ensimmäisen singlensä ”Army of Lovers” 18. heinäkuuta 2005. Hän julkaisi ensimmäisen albuminsa "Lee Ryan" 1. elokuuta 2005 ja saman vuoden lokakuussa hän julkaisi toisen singlensä ”Turn Your Car Around”. Tammikuussa 2006 Ryan julkaisi kolmannen singlensä ”When I Think of You”. Myöhemmin hän julkaisi vielä kaksi muuta kappaletta, joista ”Real Love” kuullaan elokuvan "Ice Age 2 - Jäätikkö sulaa" lopputeksteissä. Ryan myös lainasi äänensä hirvelle elokuvan brittiversiossa. ”How Do I” julkaistiin Ryanin Internet-sivulla hänen ohjaamansa videon muodossa.
Ratsastus kesäolympialaisissa 1932
Vuoden 1932 kesäolympialaisten ratsastus järjestettiin 10. elokuuta – 13. elokuuta 1932 Los Angelesissa, Yhdysvalloissa. Tämä oli kuudes kerta kun laji oli mukana olympialaisten ohjelmassa. Mukana oli 31 osanottajaa kuudesta eri maasta. Tapahtumia oli kuusi, joista yksi peruttiin, koska kyseiseen tapahtumaan ei osallistunut osallistujia.
Digital Living Network Alliance
Digital Living Network Alliance (DLNA) on voittoa tavoittelematon 250 jäsenen kauppajärjestö. Siihen kuuluu matkapuhelin-, viihde-elektroniikka- ja tietokonevalmistajia sekä sisältöpalveluiden tuottajia. Järjestön tavoitteena on yhteistyössä luoda kuluttajille helppokäyttöisiä tapoja jakaa digitaalisia valokuvia, videoita ja musiikkia. Toukokuussa 2010 yli 7 000 laitteelle oli myönnetty "DLNA Certified"-merkintä.
DLNA-merkinnällä varustettu laite toimii muiden vastaavalla merkinnällä varustettujen laitteiden kanssa. Tyypillinen käyttökohde on esimerkiksi kannettavassa laitteessa olevan sisällön toistaminen langattomasti WLAN-yhteyden kautta kotiverkkoon liitetyssä DLNA-tuetussa televisiossa.
King Features Syndicate
King Features Syndicate on yhdysvaltalainen lehdistösyndikaatti. Syndikaatti jakaa sanomalehtistrippejä, palapelejä, kolumneja ja pelejä 5 000 sanomalehdelle ympäri maailmaa. Yhtiön perustivat William Randolph Hearst ja Moses Koenigsberg vuonna 1915.
SA-3 (kytkin)
SA-3 on rautatiekalustossa käytettävä automaattikytkin. Kytkin pohjautuu amerikkalaiseen Willison-kytkimeen ja on yhteensopiva sen kanssa. Se otettiin käyttöön alun perin Neuvostoliitossa vuonna 1957. Kytkin onkin laajassa käytössä pääosin entisen Neuvostoliiton alueella. Myös Pohjoismaissa sekä Keski-Euroopassa kytkintä käytetään jonkin verran raskaissa tavarajunissa.
SA-3 -kytkimen etuna on sen hyvä vetovoiman kesto. Junapainot eivät käytännössä rajoita sen käyttöä. Matkustajaliikenteessä sen haittana kuitenkin on, että sen kytkentä ei ole välyksetön jolloin vaunujen välit jäävät löysiksi. Sillä on merkitystä matkustajamukavuuden kannalta.
Suomessa SA-3 -kytkimellä on 1990-luvulta alkaen varustettu pääasiassa vetokalusto. Vaunuissa käytetään ruuvikytkimiä, jotka mahdollistavat välyksettömän kytkennän. SA-3 on mahdollista kytkeä ruuvikytkimeen erityisen "ystävyyssiteen" avulla. Lisäksi Sr2-sarjan vetureissa on käytössä Unilink-kytkin, jossa on yhdistetty sekä SA-3- että ruuvikytkin.
Surrender (Cristal Snow’n kappale)
Surrender on Cristal Snow’n kappale ja neljäs single toukokuussa 2010 julkaistulta albumilta "God You Made Me Wicked". ”Surrender” on Cristal Snow’n, Jukka Kosusen, Heikki Liimataisen ja Jimi Constantinen käsialaa. Sen ovat tuottaneet Heikki Liimatainen ja Jukka Kosunen.
”Surrender” lähetettiin radioille lokakuussa 2010. NRJ:llä single otettiin lämpimpästi vastaan, ja se on viihtynyt myös Top10-toivelistalla.
Single julkaistaan digitaalisesti 15. marraskuuta 2010 ja fyysisesti viikolla 48/2010. EP-levy sisältää ”Surrenderin” lisäksi remixversiot ”Wickedistä”.
Singlelle kuvattiin musiikkivideo 10. lokakuuta 2010. Musiikkivideo on zombiaiheinen, ja siinä tekee vauhdikkaan cameoroolin poplaulaja Kristiina Wheeler. Videolla vilahtaa myös muun muassa drag-artisti NikoLa sekä "Big Brother" -sarjan voittanut Sauli Koskinen. Video julkaistiin 29. lokakuuta 2010 suosikki.fi-sivustolla. Musiikkivideon kuvasi Cristalin ystävä Laura Haimila.
The Dead and Dreaming
The Dead and Dreaming on nu metal -yhtye Dry Kill Logicin toinen studioalbumi, joka julkaistiin 5. lokakuuta 2004. Maailmanlaajuisen version julkaisi SPV Records.
Kaikki kappaleet säveltäneet Arcuri, Bozzi ja Rigano, ellei toisin mainittu.
The Golden Apples of the Sun
The Golden Apples of the Sun on Ray Bradburyn vuonna 1953 ilmestynyt novellikokoelma. Alkuperäinen laitos sisältää 22 novellia.
Vuorisara
Vuorisara ("Carex montana") on patjamaisia kasvustoja muodostava, Euroopassa kasvava sarakasvi. Suomesta laji on löydetty viimeksi 1800-luvulla.
Vuorisara on mätästävä, lyhytrönsyinen ja kasvaa 5–30 cm korkeaksi. Sen varret ovat usein alaskaartuvia ja varsien tyvitupet tavallisesti viininpunaisia, myöhemmin säikeiksi hajoavia. Harmahtavanvihreät lehdet ovat 2 mm leveitä ja varren pituisia. Kuolleet lehdet säilyvät pitkään vaaleaksi kulottuneina. Alimman tähkän tukilehti on kalvomainen ja tupeton. Hedetähkä on tavallisesti perätön. Emitähkiä on 1–3 kappaletta ja ne ovat soikeita, 6–15 mm pitkiä ja lähekkäin. Tähkäsuomut ovat tylpähköjä, tumman punaruskeita, vain kapealti kalvolaitaisia ja kärkiosaltaan risalaitaisia. Pullakot ovat vihertävänruskeita, kapean päärynänmuotoisia, suonettomia ja tiheään lyhytkarvaisia, Pullakoiden suuodat ovat lyhyitä. Vuorisara kukkii kesäkuussa.
Vuorisara muistuttaa läheisesti kanervisaraa ("C. ericetorum") ja virnasaraa ("C. pilulifera").
Vuorisaraa tavataan Pyreneiltä itään läpi Keski- ja Itä-Euroopan Keski-Venäjälle saakka. Etelässä levinneisyysalue ulottuu Pohjois-Italiaan ja Balkanin niemimaalle, pohjoisessa Britteinsaarille, Tanskaan, Etelä-Ruotsiin ja Baltiaan. Lisäksi Tyynen meren rannikolla Mantsuriassa kasvaa lajin toista muotoa "C. montana" var. "manshuriensis". Suomessa vuorisaran tiedetään kasvaneen 1850-luvulla Ahvenanmaalla ainakin Hammarlandissa. Epävarmoja havaintoja on myös Turusta, viimeisin vuodelta 1883.
Vuorisara kasvaa kuivilla rinneniityiilä, metsänreunoissa ja valoisissa lehtometsissä.
A Medicine for Melancholy
A Medicine for Melancholy on Ray Bradburyn vuonna 1959 ilmestynyt novellikokoelma.
Dark Carnival
Dark Carnival on Ray Bradburyn vuonna 1947 ilmestynyt ensimmäinen novellikokoelma. Kokoelman 27 novellista 15 julkaistiin myöhemmin kokoelmassa "Lokakuun maa", osin uudelleenkirjoitettuina.
"Lokakuun maa" -kokoelmassa julkaistiin novellit ”Jonon seuraava”, ”Luuranko”, ”Purkki”, ”Järvi”, ”Sanantuoja”, ”Pikku salamurhaaja”, ”Väkijoukko”, ”Vieteriukko”, ”Viikate”, ”Einar-setä”, ”Tuuli”, ”Yläkerran mies”, ”Oli kerran eukko”, ”Viemäri” ja ”Kotiinpaluu”.
"Varhaiset varjot" -kokoelmassa ovat ilmestyneet suomeksi novellit ”Hautakivi” (The Tombstone, 1945), ”Kuollut mies” (The Dead Man, 1945), ”Matkaaja” (The Traveler, 1946), ”Hymyileviä ihmisiä” (The Smiling People, 1946), ”Leikitään 'myrkkyä'” (Let's Play 'Poison', 1946), ”Yö” (The Night, 1946), ”Arkku” (The Coffin, 1947) ja ”Kuumeuni” (Fever Dream, 1948). Novelli ”Urakoitsija” (The Handler, 1947) on julkaistu suomeksi teoksessa "Outoja tarinoita 1".
10cc (albumi)
10cc on englantilaisen rockyhtye 10cc:n ensimmäinen albumi. Se äänitettiin Stockportissa Strawberry Studiolla, jonka osa-omistaja kitaristi Eric Stewart oli. Levy julkaistiin Jonathan Kingin omistamalla UK Records -levymerkillä heinäkuussa 1973. Albumi oli Britti-listan nro 36 syyskuussa 1973, listoilla yhteensä 5 viikkoa.
Levyltä löytyy mm. UK-ykköshitti "Rubber Bullets". Joissakin julkaistuissa LP/CD -versioissa on eri kappalejärjestys.
A-puoli
B-puoli
Varhaiset varjot
Varhaiset varjot on suomalainen valikoima Ray Bradburyn varhaisia kauhunovelleja muita vuosilta 1944–1951. Bradburyn kauhutarinoita ilmestyi 1940-luvulla etenkin "Weird Tales" -lehdessä. Bradbury kokosi näitä novelleja esikoisteokseensa "Dark Carnival", jonka julkaisi Arkham Housen vuonna 1947. Bradbury ei ole sallinut "Dark Carnivalista" uusintapainosta lukuun ottamatta yhtä rajoitetun painoksen erikoisjulkaisua, koska kirjoitti novellit osin uudelleen. Suurin osa "Dark Carnivalin" novelleista ilmestyi osin uudelleenkirjoitettuna kokoelmassa "Lokakuun maa" ja eräissä myöhemmissä alkukielisissä kokoelmissa.
"Varhaiset varjot" -kokoelman rikosnovellit "Vihani polttaa!" (1944) ja "Sokerikallo" (1948) ilmestyivät alkukielellä rikoslukemistoissa, minkä jälkeen ne on julkaistu kokoelmassa "A Memory of Murder" vuonna 1984. Novellin "Yö" (1946) Bradbury julkaisi osana vuonna 1957 ilmestynyttä romaania "Dandelion Wine".
"Varhaiset varjot" on toimittanut Markku Sadelehto ja kokoelman novellit ovat suomentaneet Sari Kallioinen ja Anita Puumalainen. Kirjan nimi on Bradburyn itsensä ehdottama. Teos ilmestyi WSOY:n Fan-sarjassa, jossa julkaistiin genrekirjallisuutta pehmeäkantisina niteinä. Toinen Bradburyn kokoelma sarjassa oli tieteisnovelleja sisältävä "Toiset taivaat".
National League Championship Series
National League Championship Series on ammattilaisbaseball-sarjan National Leaguen loppuottelusarja, joka on vuodesta 1969 lähtien ratkaissut ns. Liiga "pennantin" eli mestaruuden ja pääsyn World Seriesiin American Leaguen voittajaa vastaan. Aiemmin mestaruus ratkesi suoraan sarjaotteluiden perusteella. Vuoteen 1984 saakka voittaja ratkaistiin paras viidestä ja kaudesta 1985 lähtien paras seitsemästä -menetelmällä. Vuonna 1994 sarja jäi pelaamatta pelaajien lakon vuoksi.
Ensimmäisen kerran liigan mestaruusottelu järjestettiin jo 1892. Tällöin American Association oli sulautunut National Leagueen ja liigojen välinen World Series -sarja korvattiin kausipuolikkaiden voittajien välisellä loppuottelusarjalla. Boston Beaneaters voitti Cleveland Spidersin puhtaasti voitoin 5–0 ensimmäisen kamppailun päätyttyä 0–0-tasapeliin. Puolitetun kauden järjestelmästä päätettiin kuitenkin luopua jo seuraavalla kaudella. Myös kausilla 1876 (Championship of West), 1894–1897 (Temple Cup) ja 1900 (Chronicle-Telegraph Cup) NL:n kaksi parasta joukkuetta kohtasivat niin sanotussa "postseasonissa". Näitä ei kuitenkaan pidetä liigan mestaruusotteluina vaan erillisinä kilpailuina.
Pöytyän kirkko
Pöytyän kirkko on Pöytyän seurakunnan kirkko Pöytyällä Varsinais-Suomessa. Kirkon rakentaja oli Mikael Piimänen ja suunnittelija Carl Christoffer Gjörwell. Rakennus valmistui 1793.
Pöytyän puukirkko on tyypiltään länsitornillinen pitkäkirkko. Sen täyskorkeat kylkiäiset avautuvat kirkkosaliin. Tornin yläosan Piimänen rakensi oman mallinsa mukaisena Gjörwellin suunnitelmista poiketen. Itäpäädyssä oleva sakaristo on muuta kirkkoa hieman leveämpi ja korkeampi, kuten myös tornin alla oleva osa.
Kirkon valmistumisen aikaan pyhätöt oli tapana nimetä hallitsijan mukaan, Pöytyän kirkko omistettiin silloin vasta 14-vuotiaalle Kustaa IV Aadolfille. Tästä on muistotaulu kirkon ulkoseinässä pääoven yläpuolella.
Kirkon sisätilojen tyyli on muuttunut huomattavasti. Vuonna 1825 kirkon ikkunoita suurennettiin. Sisätilat muuttuivat uusgoottilaisen tyylin mukaisiksi korjauksissa vuosina 1886–1888. Näitä niin sanotun nikkarityylin koristeita karsittiin raskaalla kädellä arkkitehti Toivo Paatelan suunnittelemassa korjauksessa, joka toteutettiin vuosina 1937–1938. Korjauksen yhteydessä kirkkoon saatiin sähkövalo ja keskuslämmitys. Viimeisin iso korjaus oli vuonna 1980, suunnittelijana oli arkkitehti Eero Raatikainen. Korjauksen myötä kirkko palautui sisäpuoleltaan takaisin uusgoottilaiseen tyyliin. Kirkossa on tilaa noin 750 henkilölle.
Kaksiosainen Johan Zacharias Blackstadiuksen maalaama alttaritaulu on vuodelta 1849. Yläosa esittää Kristusta ristillä ja alaosa Pyhän ehtoollisen asettamista. Kirkon edellinen alttaritaulu kuvasi samoja aiheita, taulu myytiin Oripään seurakunnalle 1849.
Kaikki kirkossa olleet urut ovat olleet Kangasalan urkutehtaan rakentamia. Ensimmäiset olivat vuodelta 1883 ja rakennettu Bror Axel Thulén kaudella. Toiset urut rakennettiin Martti Tulenheimon ollessa urkutehtaan johtajana. Nykyiset urut ovat viimeiset Kangasalan urkutehtaan rakentamat urut (valmistusnumero 1039), ne ovat vuodelta 1983 ja 21-äänikertaiset.
Hautausmaa ympäröi kirkkoa joka puolelta. Sankarimuistomerkki on pöytyäläissyntyisen kuvanveistäjä Aarre Aaltosen työ, kuten myös kirkon edessä Vanhan Tampereentien puolella oleva "Raivaaja"-patsas, joka on pystytetty 1966. Pöytyälläkin pappina olleen Fredrik Gabriel Hedbergn muistokivi on kirkon seinustalla, toinen pöytyäläispappi Antti Lizelius sai muistokiven Kyröntien toiselle puolelle vanhan kirkkomaan aitauksen viereen.
Kirkkoympäristöön liittyy vanha kirkkotarha nykyisen kirkon pohjoispuolella, Pöytyän keskiaikaisella kirkonpaikalla, missä aiemmin sijaitsi vuonna 1805 purettu keskiaikainen Pöytyän sakaristo. Vanhaa kirkkotarhaa ympäröi harvinainen katettu hirsiaita, jossa on kaksi pyramidikattoista porttirakennusta 1700-luvulta. Kirkon pohjoispuolella on entisen kirkkoherranpappilan kaksikerroksinen, uusklassistinen rakennus vuodelta 1802. Kirkonmäen kohteisiin kuuluu myös lainamakasiini 1700-luvulta sekä Aino Aallon Alvar Aallon toimistossa 1930-luvulla suunnittelema seurakuntatalo. Kokonaisuutena kirkosta ja sen ympäristöstä muodostuva Pöytyän kirkkoympäristö on yksi Museoviraston vuonna 2009 määrittelemistä valtakunnallisesti merkittävistä rakennetuista kulttuuriympäristöistä.
Iván González
Iván González López (s. 15. helmikuuta 1988 Torremolinos, Espanja) on espanjalainen jalkapalloilija. Hän edustaa espanjalaista Real Madrid Castillaa ja on pelipaikaltaan laita- tai keskuspuolustaja.
González on kotikaupunkinsa Málagan kasvatti. Ensiesiintymisensä edustusjoukkueessa hän teki 22. marraskuuta 2009 ottelussa Zaragozaa vastaan. Samaisessa ottelussa hän teki myös ensimmäisen maalinsa joukkueessa.
Kauden 2009–2010 edetessä hän nousi joukkueensa puolustuspään luottopelaajaksi ja herätti kiinnostusta muun muassa Real Madridissa, Atlético Madridissa, Liverpoolissa ja Hull Cityssä.
The Machineries of Joy
The Machineries of Joy (1964) on Ray Bradburyn novellikokoelma.
NaN
NaN (Not a Number, suoraan suomennettuna ’ei-numero’, vakiintumaton suomennos ’epäluku’) on määrittelemätön numeroarvo jota käytetään esimerkiksi tietojenkäsittelyssä. NaN-lukujen käyttö on esitelty IEEE 754 -liukulukustandardissa.
Laskutoimituksia, joiden tuloksena on NaN:
Johdatus metafysiikkaan
Johdatus metafysiikkaan on Riku Jutin vuonna 2001 ilmestynyt metafysiikan oppikirja. Gaudeamuksen kustantama teos keskittyy ontologiaan eli niin sanottuun yleiseen metafysiikkaan. Muun muassa mielen filosofia, filosofinen kosmologia ja filosofinen teologia on rajattu pois.
Sami Pihlströmin mukaan etenkin logiikan alkeiden osaaminen auttaa teoksen ymmärtämisessä, koska Juti korostaa logiikan ja ontologian yhteyttä. Ontologian ja tietoteorian välinen suhde voi Pihlströmin mukaan olla keskeisempi kuin mitä Juti esittää. Ontologisen identiteetin eli samuuden käsitteen Juti kääntää 'tunnistettavuudeksi', mikä voi olla harhaanjohtavaa. Ontologisen realismin ja idealismin välisen vastakkainasettelun käsittely jää vähälle huomiolle.
Craig Thomson (jalkapallotuomari)
Craig Alexander Thomson (s. 20. kesäkuuta 1972 Paisley, Skotlanti) on skotlantilainen jalkapalloerotuomari. Hänestä tuli kansainvälinen erotuomari vuonna 2003. Erotuomariuran ohella hän toimii asianajajana.
Hän tuomitsi uransa ensimmäisen ottelun Skotlannin valioliigassa 12. toukokuuta 2002 St. Johnstonen ja Hibernianin välillä.
Ensimmäisen kansainvälisen ottelunsa hän tuomitsi 18. kesäkuuta 2004. Siinä kohtasivat Pohjois-Irlanti ja Norja.
Freşa
Freşa on turkkilainen virvoitusjuomamerkki. Freşa-juomia valmistaa Çakırmelikoğlu Mineral Water Institutions, joka on perustettu 1997 Giresuniin. Päivittäinen tuotanto on noin 150 000 pulloa kahdessa tehtaassa Giresunissa ja Bursassa. Tuotteita viedään Eurooppaan, Pohjois-Amerikkaan ja Aasiaan.
Recep İvedik
Recep İvedik on vuonna 2008 ilmestynyt turkkilainen komediaelokuva. Elokuvan on ohjannut Togan Gökbakar ja pääosassa näyttelee Şahan Gökbakar. Recep İvedik on ollut Turkin katsotuimpia elokuvia, mutta Recep İvedik 3 oli myydyimpiä elokuvia Turkissa.
Recep İvedik on kaupungilla, kun huomaa miehen pudottavan lompakkonsa. Recep ottaa lompakon mukaansa ja menee kotiin. Kun Recep avaa television, hän näkee lompakon pudottaneen miehen. Mies on kuuluisan hotellin omistaja, ja Recep päättää viedä lompakon hänelle. Kun hän saapuu hotellille, hän näkee lapsuuden ihastuksensa. Hotellin omistaja tarjoaa Recepille lompakosta rahaa, mutta Recep haluaa vain huoneen hotellista, jotta hän pääsisi olemaan hänen lapsuuden ihastuksen kanssa.
Biaggio Quattrociocche
Biaggio Quattrociocche (24. elokuuta 1882 Giuliano di Roma, Italia - 16. heinäkuuta 1955 Los Angeles, Kalifornia, Yhdysvallat) oli italialais-amerikkalainen harmonikka-alan musiikkijulkaisija ja opettaja. Hän oli Yhdysvaltojen ensimmäinen painettua harmonikkamusiikkia julkaissut nuottikustantaja ja eräs ensimmäisistä yhdysvaltalaisista pianoharmonikansoiton opettajista vuonna 1907.
Biaggio Quattrociocche syntyi Giuliano di Romassa Guiseppe Quattrociocchen ja Angela Latinin musikaaliseen perheeseen ja sukuun. Biaggio muutti Yhdysvaltoihin 19-vuotiaana vuonna 1901, alkaen työskennellä New Yorkin musiikkiliikkeissä. Hän työskenteli jonkin aikaa myös pianonrakentajana.
Vuonna 1907 valtaosa Quattrociochen perheestä ja lähisuvusta muutti New Yorkiin ja Biaggio alkoi työskennellä serkkunsa Augusto Iorion avaamassa italialais-amerikkalaisessa harmonikkatehtaassa, "Iorio Accordion Factoryssa" opettajana ja säveltäjänä. Biaggion opetusinstrumentteja olivat piano, viulu, kornetti sekä, hänen omien sanojensa mukaan, myös pianoharmonikka.
Biaggio avioitui Letizia Iorion kanssa huhtikuussa 1911 ja vuonna 1913 perhe muutti Ohion Steubenvilleen, jossa hän perusti julkaisuyhtiön nimeltä "B. Quattrociocche Publishing Company" vuonna 1916. Quattrociochen omien muistelujen mukaan hänen kustantamonsa oli ensimmäinen harmonikkamusiikkia julkaissut kustantamo vuonna 1916, huolimatta esimerkiksi Pietro Deiron myöhemmistä väitteistä, jonka mukaan hänen Octave Paganin kanssa julkaisemansa nuotit olisivat olleet ensimmäistä julkaistua harmonikkamusiikkia. Ensimmäinen nuottijulkaisu oli Quattrociocchen itsensä säveltämä marssi nimeltä "Fior di siepe", jota myytiin 0,25 dollarin kappalehintaan. Quattrocioche on kertonut jopa auttaneensa Pietro Deiroa julkaisutoiminnan alkuun antaen heidän käyttöönsä hänen käyttämänsä julkaisutyylin ilmaiseksi. Hän myi yrityksensä Zampiceni Publications -yhtiölle vähän ennen kuolemaansa 1955.
Epitaph of Christ
Epitaph of Christ on puolalaisen black metal -yhtyeen Christ Agonyn toinen demo, joka on julkaistu vuonna 1992.
Demo julkaistiin yhtyeen omakustanteena mutta myös Carnage Recordsin kautta. Demon julkaisi uudelleen vuonna 1995 nauhalla Baron Records, jolloin levy sisälsi yhtyeen aiemmin julkaiseman demon Sacronocturnin nimellä "Faithless".
Piha
Piha on rakennukseen liittyvä alue, joka rajautuu erilleen muusta ympäristöstä. Pihan voi rajata ympäristöstä esimerkiksi aita, tontin raja tai erilainen maankäyttö. Yksityisen talon piha on myös yksityistä aluetta. Jokamiehenoikeudet eivät päde yksityisellä pihalla eli pihapiirissä.
Sana piha on erään teorian mukaan sukua sanalle pyhä. Pyhä tarkoitti kiellettyä.
Teinipop
Teinipop () on yleisnimitys populaarimusiikille, joka on tehty nuorelle kohdeyleisölle ja jota tietoisesti markkinoidaan erityisesti teini-ikäisille. Useimmiten teinipoppia esittävät yhtyeet ja artistit ovat itsekin joko teini-ikäisiä tai nuoria aikuisia. Teini-pop ei välttämättä aina ole popmusiikkia, vaan se voi olla myös rock-, dance-, R&B-, hip hop- ja countrymusiikkia.
Teinipopin juuret ulottuvat aina 1940-luvulle asti, jolloin useat swing-muusikot nousivat teini-ikäisten idoleiksi ja suosikeiksi. Varsinaisesti teini-popin katsotaan alkaneen 1960-luvulla muun muassa Paul Ankan ja Fabianin myötä. Tunnettuja 1960- ja 1970-luvun teinipopyhtyeitä olivat muun muassa The Osmonds ja Bay City Rollers. 1980-luvulla muun muassa New Kids on the Block yhdistettiin monesti teinipopyhtyeeksi, samoin kuin Backstreet Boys, Take That ja NSYNC 1990-luvulla.1990-luvun lopussa ja 2000-luvun alussa suosittuja teinipoppia esittäviä naisartisteja olivat mm. Britney Spears, Christina Aguilera ja Jessica Simpson. 2000-luvulla teini-popiksi luokiteltujen yhtyeiden ja artistien määrä on ollut jatkuvassa kasvussa. Nykyisin muun muassa One Direction, Jonas Brothersin, Tokio Hotelin, Miley Cyruksen, Justin Bieberin ja Jesse McCartneyn tyyliset yhtyeet ja artistit luokitellaan useasti teini-popiksi. Myös pop-punkin, vaihtoehtorockin, metalcoren sekä modernin hip hopin puolella on useita teini-popiksi luokiteltuja artisteja.
Take the Heat off Me
Take the Heat off Me on saksalaiseksi luokiteltavan Boney M. -yhtyeen kesäkuussa 1976 julkaistu esikoisalbumi. Sillä on muun muassa yhtyeen ensimmäiset suuret hitit; ”Daddy Cool” ja ”Sunny”.
Albumi nousi Suomessa listaykköseksi kahdeksan viikon ajaksi. Sitä myytiin samalla kultalevyyn oikeuttava määrä. Myös Ruotsissa levystä tuli listaykkönen – kolmen viikon ajaksi.
A-puoli
B-puoli
Aleksander Casso
Aleksander Casso, oikealta nimeltään Johannes (Hannes) Hyvärinen (2. kesäkuuta 1933 Polvijärvi – 13. marraskuuta 1976 Pyhäselkä) oli suomalainen taikuri.
Martonvaaran kylässä syntynyt Hyvärinen aloitti viihdetaiteilijan uransa 17-vuotiaana Arvo Kangasniemen Sirkus Panakoksessa vuonna 1950. Sitä ennen hän teki töitä metsätyömiehenä. Hänen ensimmäinen taiteilijanimensä oli Carambo, ja hän teki fakiiritemppuja, muun muassa 63-senttisen miekan nielemisen. Hän työskenteli myös Sirkus Magyarissa ja Sirkus Huhtalassa. Hyvärisestä mainitaan, että hänellä oli erikoisen notkeat sormet ja kädet sekä taipuisa ranne ja ”pohjoiskarjalaisena verenperintönä luonnonväärät leuat”.
1950-luvulla Hyvärinen alkoi keskittyä taikatemppuihin ja otti nimekseen Aleksander Casso. Hän kiersi yksin muun muassa Itä- ja Pohjois-Suomessa seurojentaloilla ja markkinoilla. Varsinainen menestys alkoi, kun hän liittyi taikurina Take Lehdon ja Arvo Anttosen musiikkiryhmään, joka kiersi eri tilaisuuksissa. Hän esiintyi myös ulkomailla.
Aleksander Casso saavutti suurimman menestyksen Linnanmäen Teatterihallissa, jonka Peacock-varieteen esiintyjä hän oli toukokuusta syyskuuhun 1966. Eero Taivalsaaren mukaan Casso oli ”kansainvälisen tason taikuri niin illuusio- kuin manipulaationumeroissaan”.
Hänen savukenumeronsa, jossa hän hävitti ja loihti esiin savuavia tupakoita, olivat ruotsalaisasiantuntijoiden mukaan maailman huippua. Elämäntavoiltaan hän oli boheemi ja vuosien myötä hän alkoholisoitui.
Karinaisten kirkko
Karinaisten kirkko on Pöytyän seurakunnan kirkko entisen Karinaisten kunnan kirkonkylässä nykyisellä Pöytyällä. Puurakenteinen kirkko on muodoltaan päätytornillinen, korkeilla kylkiäisillä varustettu pitkäkirkko, tyypillistä lounaissuomalaista tyyliä. Tornissa on sipulikupoli ja ikkunat ovat pyörökaariset. Kirkon rakensi Johan Sahlbom. Vuonna 1835 valmistuneessa kirkossa on noin 450 istumapaikkaa. Kirkon pohjoispuolella on Karinaisten ”uusi” hautausmaa, jota on käytetty 1980-luvulta lähtien.
Alttaritaulun on maalannut karinaislaissyntyinen kuvanveistäjä Wäinö Aaltonen vuonna 1935.
Erillinen kellotapuli on peräisin aikaisemmasta kirkosta, joka valmistui 1764. Kaksinivelisen tapulin ulkomuoto on 1880-luvulta. Tapuli on eri puolella Kyröntietä eli yhdystietä 2250 kuin kirkko, hirsiaidan reunustaman 1700-luvulta olevan ”vanhan” hautausmaan kyljessä. Kirkkoympäristössä on vielä kolmas eli ”keskimmäinen” hautausmaa, joka on 1920-luvulta ja sijaitsee pari sataa metriä kirkosta etelään. Karinaisten sankarihaudat ovat kiviaidan reunustamalla keskimmäisellä hautausmaalla, sankaripatsas on Wäinö Aaltosen "Suru".
Nykyinen kirkko on Karinaisten kolmas kirkko. Ensimmäinen kirkko oli Kyrön kylässä, se oli valmistunut noin vuonna 1620. Toisen kirkon rakensi Antti Piimänen, se valmistui 1764. Tämän kirkon tapuli on säilynyt nykypäivään.
Zemettšinon piiri
Zemettšinon piiri (ven. Земетчинский район) sijaitsee Penzan alueella Venäjällä. Piirin pinta-ala on 2103,2 neliökilometriä, josta 1/3 on metsää. Asukkaita on 26 000 henkeä(vuonna 2010). Heistä 99 % on venäläisiä. Piiri on perustettu vuonna 1928. Vuodesta 1939 lähtien se on kuulunut Penzan alueeseen.
Piiri sijaitsee Penzan alueen luoteisosassa. Sillä on yhteistä rajaa Tambovin ja Rjazanin alueiden kanssa sekä Mordvan tasavallan kanssa. Zemettšinon piirin alueella virtaa Vyšajoki ja sen sivujokia. Piirissä on 63 asutuskeskusta. Sen keskuspaikka on Zemettšinon kaupunkimainen taajama, jossa asuu 11 100 ihmistä. Zemettšinosta Penzaan on matkaa noin 153 kilometriä ja paikkojen välillä on rautatieyhteys.
Piirin pääelinkeinot ovat teollisuus ja maatalous. Alueella toimii mm. sokeritehdas ja Penzan radiotehtaan verstas. Viime vuosina pienyritysten määrä on lisääntynyt piirin alueella huomattavasti.
Alueella toimii yhteensä 29 koulua, urheilukoulu ja lasten luomistyön keskus. Nähtävyyksiin kuuluvat mm. ruhtinas Dolgorukin kartano, ohjaaja Ivan Platonin patsas ja vuonna 1849 rakennettu sokeritehtaan rakennus.
Kolyšlein piiri
Kolyšlein piiri (ven. Колышлейский район) on kunnallinen itsehallintoalue Penzan alueella Venäjällä. Vuonna 1928 perustetun piirin pinta-ala on 1684,7 km². Asukkaita on 26 400 henkeä. Heistä 90% on venäläisiä. Lisäksi piirissä asuu mm. mordvalaisia, tataareja ja ukrainalaisia.
Kolyšlein piiri sijaitsee Penzan alueen eteläisessä osassa. Etelässä se rajoittuu Saratovin alueeseen, lounaassa Serdobskin piiriin, luoteessa Kamenskin piiriin, idässä Penzan piiriin ja kaakossa Maloserdobinskin piiriin. Kolyšlein piirin pinnanmuodostus on alankoa. Alueen läpi virtaavat Hopjor ja Kolyšlen -joet.
Piiriin kuuluu Kolyšlein taajama (kaupunkikunta) ja 17 maalaiskuntaa. Hallinnollinen keskus on Kolyšlein taajama, josta on 71km alueen pääkaupunkiin Penzaan.
Seudun pääelinkeinoja ovat maatalous ja teollisuus. Alueen kolme tehdasta tuottavat kulutustavaroita, kuten tarvikkeita ruostumattomasta teräksestä ja nahkatuotteita. Teollisuustuotteiden tuotanto muodostaa 75,3 miljoonaa ruplaa. Alueella on myös paljon pk-yrityksiä. Kolyšlein piirin läpi kulkee maantie sekä rautatie.
Kolyšlein piirissä toimii 6 esikoulua, 21 yleissivistävää koulua (12 keskikoulua ja 9 peruskoulua) ja kaksi täydennyskoulutuskeskusta. Piirissä on myös kulttuurin ja taiteen laitoksia, kuten museo, kirjasto sekä lasten taidekoulu. Alueella on 26 arkeologista, kulttuurista sekä historiallista muistomerkkiä, joista yksi on omistettu Suuressa isänmaallisessa sodassa kuolleille, sekä entinen 1800-luvun lopulla perustettu Skrjabinski-Voznesenskin nunnaluostari.
Bekovon piiri
Bekovon piiri on Venäjällä Penzan alueen eteläosassa sijaitseva hallinnollinen alue, joka on perustettu vuonna 1928. Piiri rajoittuu pohjoisessa Belinskin, lännessä Tamalinskin, idässä Serdobskin piireihin ja etelässä Saratovin alueeseen. Piirihallinnon keskus on Bekovossa. Piiriin kuuluu 11 kuntaa ja piirissä on 34 asutuskeskusta. Pinta-ala on 1 016 neliökilometriä. Suurin joki on Hopjor, josta haarautuu lukuisia pienempiä jokia.
Asukasluku on 16 800, joista 6 600 asuu kaupungeissa. Asukastiheys on 18 asukasta neliökilometriä kohti. Asukkaista 95,3 % on venäläisiä. Muita kansallisuuksia ovat mordvalaiset (1,4 %), ukrainalaiset (0,9 %), tataarit (0,3 %), valkovenäläiset (0,2 %), tsuvassit (0,1 %) ja muita (1,8 %).
Maantieliikennettä pitkin Bekovosta Penzan kaupunkiin (Bekovo-Nikolskoe-Penza) on 154 km. Piiristä on rautatieyhteys Saratov-Tambov-Moskova-radalle, josta haarautuu rautatie Bekovoon.
Piirin pääelinkeinot ovat teollisuus ja maatalous. Piirissä on mm. sokeritehdas, useita leipomoita, marmeladitehdas. Suurin yritys on Bekovon sokeritehdas, jossa työskentelee n. 750 ihmistä. Sen tuotteiden kysyntää on koko Venäjällä. Maatalouden kokonaistuotanto (v. 2009) oli 665,7 milj. ruplaa. Tärkein tuotanto: maito, liha, vilja ja sokerijuurikas. Karjatuotanto: naudat, siat, lampaat, linnut ja vuohet.
Piirissä on noin 153 myyntipistettä. Pienyrityksiä on yli 100 ja noin 300 muuta yksityisyritystä. Näistä suurin osa on maatalousyrityksiä. Viime vuosien aikana etenkin pienyritysten määrä on kasvanut. Piirissä on meneillään vuoteen 2011 saakka kunnallinen ohjelma pienten ja keskisuurten yritysten kehittämiseksi ja tukemiseksi.
Perusasteen oppilaitoksia on 24, joissa on noin 1640 koululaista. Lisäksi on neljä esikoulua, joissa noin 350 lasta. Opetushenkilökuntaa on noin 415 henkilöä. Muita oppilaitoksia ovat Serdobskin ammattikorkeakoulun Bekovon osasto, musiikkikoulu, lasten urheilukoulu, lasten taidekoulu.
Lukuisia patsaita 1800-luvulta, Ustinovin kartano, Makarovin kartano, Vvedenskin kirkko, Bekovon piirimuseo
Santiago de Compostelan yliopisto
Santiago de Compostelan yliopisto () on julkinen yliopisto Espanjassa Santiago de Compostelassa. Yliopisto on perustettu vuonna 1495, ja sillä on kampuksia Santiago de Compostelan lisäksi Lugossa.
Hernani (Espanja)
Hernani on kunta ja kaupunki Gipuzkoan maakunnassa Baskimaassa Espanjassa. Kaupunki sijaitsee vajaan yhdeksän kilometrin päässä maakunnan pääkaupungista Donostiasta. Vuoden 2017 väestönlaskennassa kaupungin väkiluku oli 20 003.
Lentue
Lentue on sotilasyksikkö ilmavoimissa. Tavallisesti lentueeseen kuuluu kolmesta neljään lentokonetta sekä niiden miehistöt ja kenttähenkilöstöt. Useampi lentue muodostaa yleensä laivueen.
Lentue voi olla joko operatiivinen tai ei-operatiivinen. Hävittäjistä muodostuva lentue on operatiivinen, mutta yhteyskoneista muodostuva taas ei.
Lentue käsittää 10 konetta sekä yhden varakoneen. Ohjaajia on yleensä 20, mutta jos on tarpeeksi varakoneita, voi ohjaajia olla 30.
Ässä-Kapteeni Hans "Hasse" Windin luentojen sekä Torsti Tallgrenin muistiinpanojen mukaan Suomen Ilmavoimien Lentue koostuu, tai koostui ainakin toisen maailmansodan aikaan 8-12 lentokoneesta eli kahdesta tai kolmesta parvesta, joka taas koostuu neljästä lentokoneesta:
Tukilentolaivueen ja Hävittäjälentolaivue 41:n kolme lentuetta ovat esimerkki lentueista. Myös Rajavartiolaitoksen Vartiolentolaivue jakautui ennen 2010-luvun organisaatiouudistusta kolmeen vartiolentueeseen. Nyttemmin lakkautettuun Kuljetuslentolaivueeseen kuului Helikopterilentue (HekoLtue).
Lentue voi jakautua toiminnallisesti jaoksiin kuten käyttöjaos.
Lentue lyhennettään "ltue".
Saattoporan kaivos
Saattoporan kultakaivos toimi Kittilässä vuosina 1988–1995. Kaivoksesta louhittiin sen toiminta-aikana 2,14 miljoonaa tonnia malmia. Tonni malmia sisälsi keskimäärin 3,25 grammaa kultaa ja sen kuparipitoisuus oli 0.26%. Kaivos tuotti yhteensä 6 279 kiloa kultaa ja 5 177 tonnia kuparia. Kaivoksen omisti Outokumpu Oy.
Pahtavuoman kaivos
Pahtavuoman kuparikaivos toimi Kittilässä vuosina 1974–1993. Kaivoksesta louhittiin sen toiminta-aikana 0,294 miljoonaa tonnia malmia. Malmin kuparipitoisuus oli keskimäärin 1.07%. Kaivoksen omisti Outokumpu Oy.
Pahtavuoman kaivosta louhittiin kahdessa vaiheessa 1974–1976 ja 1989–1993.
Elohopea(II)nitraatti
Elohopea(II)nitraatti eli merkurinitraatti tai elohopeadinitraatti (Hg(NO)) on elohopea- ja nitraatti-ionien muodostama epäorgaaninen ioniyhdiste. Elohopea(II)nitraattia käytetään orgaanisessa ja epäorgaanisessa kemiallisessa synteesissä.
Elohopea(II)nitraatti on huoneenlämpötilassa kiinteä kiteinen aine. Se esiintyy useissa eri kidevedellisissä muodoissa, joita ovat muun muassa Hg(NO)·½HO, Hg(NO)·HO ja Hg(NO)·8HO. Oktahydraatti on kiderakenteeltaan rombinen.
Laimennettaessa elohopea(II)nitraattiliuosta muodostuu yhdisteitä, joissa on mukana elohopeaoksidia. Tällaisia yhdisteitä ovat muun muassa Hg(NO)·HgO·3HO ja Hg(NO)·2HgO·HO ja ne ovat tyypillisesti emäksisiä ja liukenevat veteen erittäin huonosti.
Elohopea(II)nitraattia tuotetaan metallisen elohopean ja väkevän kuumennetun typpihappoliuoksen välisellä reaktiolla. Jos happo on laimeaa muodostuu tuotteena elohopea(I)nitraattia. Yhdiste kiteytyy, kun liuosta jäähdytetään ja voidaan erottaa haihduttamalla vesi pois.
Elohopea(II)nitraattia voidaan käyttää orgaanisten yhdisteiden nitraukseen ja hapetukseen. Siitä tuotetaan myös monia eri elohopea(II)yhdisteitä. Huopahattujen valmistuksessa käytettiin aikaisemmin elohopea(II)nitraattia. Huovan valmistuksessa käytettiin kamelin ja myöhemmin 1700-luvulla ihmisten virtsaa. Elohopeapitoisen virtsan huomattiin tuottavan parempilaatuista huopaa ja niinpä hatuntekijät lisäsivät virtsaan elohopeanitraattia. Yhdisteen käyttö johti hattujen valmistajilla elohopeamyrkytykseen, mistä on peräisin sanonta ”hullu kuin hatuntekijä”.
Brian Downey
Brian Michael Downey (s. 27. tammikuuta 1951 Dublin, Irlanti) on irlantilainen Thin Lizzy -yhtyeen rumpali ja perustajajäsen.
Ennen Thin Lizzyn perustamista Downey soitti monissa kouluyhtyeissä yhdessä basisti-laulaja Phil Lynottin kanssa. Thin Lizzy perustettiin vuonna 1969 kun tuolloin Orphanage-yhtyeessä soittaneet Downey ja Lynott tapasivat kitaristi Eric Bellin ja kosketinsoittaja Eric Wrixonin.
Downey pysyi yhtyeessä koko sen ensimmäisen toimintakauden (1969–1983) ja oli mukana myös Phil Lynotin soololevyillä. Vuonna 1996 hän liittyi lyhyeksi aikaa John Sykesin uudelleenkokoamaan Thin Lizzyyn. 2000-luvulla Downey oli mukana myös entisen Thin Lizzy-kitaristin Gary Mooren yhtyeessä. Toukokuussa 2010 hän liittyi uudelleen Thin Lizzyyn.
Ruostesuon kaivos
Ruostesuon sinkkikaivos toimi Kiuruvedellä vuosina 1988–1990. Kaivoksesta louhittiin sen toiminta-aikana 0,238 miljoonaa tonnia malmia. Malmi sisälsi keskimäärin 2,63% sinkkiä, 0,30% kuparia ja 31,09% rikkiä. Tonnissa malmia oli 0,34 grammaa kultaa.
Kaivos oli avolouhos.
Snowy White
Snowy White (oik. Terence Charles White, s. 3. maaliskuuta 1948 Barnstaple, Devon) on englantilainen kitaristi, joka on tullut tunnetuksi mm. Pink Floydin taustakitaristina sekä Thin Lizzyn jäsenenä. Hän on ollut mukana myös Pink Floydista tutun Roger Watersin soolokiertueilla. White on saanut menestystä myös sooloartistina, kun vuonna 1983 hänen "Birds of Paradise" -kappaleensa nousi top 10:een Ison-Britannian listalla. Vuonna 2010 hän oli mukana Roger Watersin "The Wall Live"-kiertueella. Lempinimi "Snowy" (suom. luminen) tulee hänen vaaleista hiuksistaan ja Lumikista (engl. Snow White).
Mullikkorämeen kaivos
Mullikkorämeen sinkkikaivos toimi Pyhäjärvellä vuosina 1989–2000. Kaivoksesta louhittiin sen toiminta-aikana 1,2 miljoonaa tonnia malmia. Malmi sisälsi keskimäärin 6,08 % sinkkiä, 0,30 % kuparia ja 17,05 % rikkiä. Tonnissa malmia oli 1,01 grammaa kultaa.
Kaivoksen malmi kuljetettiin Pyhäsalmen kaivokselle rikastettavaksi. Malmia louhittiin 1990–1993 ja 1996–2000.
Vuorokkaan kaivos
Vuorokkaan rautakaivos toimi Vuolijoella vuosina 1965-1985. Kaivoksesta louhittiin sen toiminta-aikana 1,348 miljoonaa tonnia malmia. Malmi sisälsi keskimäärin 34% rautaa, 7,5% titaania ja 0,2% vanadiinia.
Masan arkki
Masan arkki () on Mort Walkerin luoma sarjakuva. Sarja kertoo eläimistä, jotka joutuvat laivalle vedenpaisumuksen takia, ja viettävät elämäänsä siellä. Laivan kapteenina toimii Masa.
Helsingin Sanomat alkoi julkaista Masan arkkia vuonna 1968 eli samana vuonna kuin se ilmestyi ensimmäisen kerran Yhdysvalloissakin.
Hannukaisen kaivos
Hannukaisen rautakaivos toimi Kolarissa vuosina 1978–1990. Kaivoksesta louhittiin sen toiminta-aikana 4,563 miljoonaa tonnia malmia. Malmi sisälsi keskimäärin 43 % rautaa ja 0,88 % kuparia. Tonnissa malmia oli 1 gramma kultaa. Kaivoksen omisti Rautaruukki Oy.
Kaivosyhtiö Northland Resources suunnitteli Hannukaisen kaivoksen uudelleenavausta ja teki alueella tutkimuksia vuodesta 2005 alkaen. Kaivoksesta oli tarkoitus louhia 5,4 miljoonaa tonnia rautamalmia vuodessa ja se tuottaisi vuodessa 2 miljoonaa tonnia rautarikastetta sekä sivutuotteena 60 000 tonnia kupari- ja kultarikastetta. Hannukaisen Laurinojan avolouhoksen arvioidut rautamalmivarat ovat 148 miljoonaa tonnia, mahdollisesti jopa 200 miljoonaa tonnia.
Northland Resources teki konkurssin 2014. Tapojärvi Oy osti Hannukaisen kaivosoikeudet 2015 ja perusti Hannukainen Mining Oy:n. Vuonna 2017 kaivossuunnitelmista valitettiin hallinto-oikeuteen.
Leningrad Cowboys Go America
Leningrad Cowboys Go America on Aki Kaurismäen ohjaama ja käsikirjoittama elokuva vuodelta 1989. Elokuvan tarinan ovat luoneet Sakke Järvenpää, Mato Valtonen ja Kaurismäki. Se kertoo Leningrad Cowboys -yhtyeen matkasta Yhdysvaltojen kautta Meksikoon managerinsa Vladimirin (Matti Pellonpää) johdolla. Leningrad Cowboys Go America oli ensimmäinen Kaurismäen elokuva, joka kuvattiin suurimmaksi osaksi ulkomailla. Elokuva menestyi ulkomailla paremmin kuin Suomessa: Saksassa se sai yli 200 000 katsojaa ja muodostui siellä suoranaiseksi kulttielokuvaksi. Elokuvan myötä myös Leningrad Cowboys -yhtye sai mainetta nimenomaan Saksassa. Elokuvan soundtrack-albumi julkaistiin vuonna 1989. Suomessa elokuvan näki 26 426 maksanutta katsojaa. Saksan lisäksi elokuva myytiin ulkomaille Ruotsiin, Britanniaan, Ranskaan ja Japaniin.
Tutkija Silja Partasen mukaan "Leningrad Cowboys Go America" on Aki Kaurismäelle tyypillinen road movie -elokuva, jossa autolla ja sillä matkustamisella on keskeinen osa.
Aki Kaurismäen tuotannossa "Leningrad Cowboys Go America" aloitti "Leningrad Cowboys -trilogian", joka jatkui Leningrad Cowboys -yhtyeen Helsingin Senaatintorilla syksyllä 1993 järjestämän suurkonsertin taltioinnilla (Total Balalaika Show) ja vuonna 1994 "Leningrad Cowboys Meet Moses" -elokuvalla.
Elokuvakriitikko Helena Ylänen kirjoitti "Helsingin Sanomissa", että "Leningrad Cowboys Go America" oli "Aki Kaurismäen hyvin omalaatuinen elokuva ja kaikista hänen filmeistään puhtaimmin vain sitä miltä näyttää, eikä mitään muuta". Yläsen mielestä elokuva oli kunnianosoitus Kaurismäen ja hänen luottokuvaajansa Timo Salmisen yhteistyölle. "Kalevan" Sauli Pesonen piti Kaurismäen uutuutta täysin sisäpiirin elokuvana: "Pieneen Suomenmaahamme mahtuu monia ihmeellisyyksiä, elokuvamaailmaankin. Yksi niistä on Kaurismäen veljesten nauttima suunnaton arvostus: tekevät veljekset miten huonoja elokuvia hyvänsä, aina niille löytyy ymmärtäjänsä. Kaurismäkien ymmärtämisestä ja ihailemisesta on tullut muoti-ilmiö."
Aki Kaurismäki sai "Leningrad Cowboys Go America"- ja "Tulitikkutehtaan tyttö" -elokuvista yhteisesti 400 000 markan arvoisen elokuvatuotannon laatutukipalkinnon.
Yasser Al-Habib
Yasser Al-Habib (s. 1979 Kuwait) on merkittävä kuwaitilainen shiiojen uskonnollinen johtaja. Hän muutti Englantiin vuonna 2004.
Al-Habib pidätettiin marraskuussa 2003 hänen kritisoituaan islamin historian henkilöitä Abu Bakria, Umaria ja Aishaa. Kolmen kuukauden kuluttua hänet vapautettiin ja hän siirtyi Irakiin ja sitten Iraniin. Sitten hän lähti Iranista Englantiin, missä hän asuu nyt.
Hän äänitti kaksi luentoa englanniksi:
Paratiisi (televisio-ohjelma)
Paratiisi on suomalainen kaksiosainen televisiodraamasarja, joka esitettiin Yle TV1 -kanavalla syksyllä 2010. Sarjaa kuvattiin muun muassa Helsingin Itäkeskuksessa.
Vyndin Ostrov
Vyndin Ostrov () on kylä ja maalaiskunta Leningradin alueen Olhavan piirissä Venäjällä. Se sijaitsee Olhavajoen länsirannalla 15 kilometriä Olhavan kaupungista etelään. Kunnan pinta-ala on 330 neliökilometriä. Asukkaita on 1 700 henkeä (vuonna 2009).
Kunta rajoittuu koillisessa Olhavan kaupunkiin, kaakossa Berežkin kuntaan, lännessä Kirišin piiriin ja luoteessa Kiselnjan kuntaan. Sen kautta kulkee Uuden Laatokan ja Zujevon välinen maantie sekä Olhavan ja Tšudovon välinen rautatie. Keskuskylän lisäksi kuntaan kuuluu 16 kylää: Bolotovo, Bor, Borgino, Boronitševo, Gostinopolje, Hotovo, Kozarevo, Morozovo, Moršagino, Plotitšnoje, Pomjalovo, Terebotševo, Tšažešno, Volkovo, Zadnevo ja Zalesje.
Seudulla on maidon tuotantoon erikoistunut maatalousyritys. Suuri osa väestöstä työskentelee rautatieliikenteen palveluksessa. Palveluihin kuuluvat koulu, lastentarha, ensiapuasema, posti ja pankki.
The Magellan Complex
The Magellan Complex on nu metal -yhtye Dry Kill Logicin tekemä EP/DVD, joka julkaistiin kesäkuussa 2006 Repossessionin kautta.
World Police and Fire Games
World Police and Fire Games (WPFG) järjestetään kahden vuoden välein. Kilpailuun voivat osallistua kaikki maailman poliisit, palomiehet, vanginvartijat ja tullimiehet. Vuoden 2011 kisat järjestettiin New Yorkissa elo-syyskuussa 2011. Vuoden 2009 kisat olivat Vancouverissa Kanadassa.
Marco Motta
Marco Motta (s. 14. toukokuuta 1986 Merate, Italia) on italialainen jalkapalloilija, joka pelaa lainalla Italian Serie A:ssa pelaavassa Cataniassa.
Motta aloitti seurauransa Serie B:ssä pelaavassa Atalantassa, jossa hän pelasi 19 ottelua. Kaudet 2005-2009 hän pelasi Udinesessa, ja oli vuonna 2007-2008 lainalla Torinon joukkueessa. Vuonna 2009 hän siirtyi AS Romaan ja sieltä takaisin Udineseen. Vuonna 2011 Juventus osti hänet seuraan pysyvällä siirrolla. Kauden 2012 Motta pelasi lainalla Cataniassa.
Vuosina 2005–2009 Motta pelasi Italian alle 21-vuotiaiden maajoukkueessa. Pekingin olympialaisissa hän pelasi kuudessa ottelussa. Italian maajoukkueessa Motta pelasi ensimmäisen ottelunsa elokuussa 2010.
Naisten 50 metrin pienoiskiväärin asentokilpailu ammunnan maailmanmestaruuskilpailuissa 2010
Naisten 50 metrin pienoiskiväärin asentojen maailmanmestaruudesta ammuttiin 5.-6. heinäkuuta 2010. Henkilökohtaisen kilpailun voitti Saksan Barbara Lechner tuloksella 687,7 (589+98,7) ja joukkuekilpailun Yhdysvallat tuloksella 1758, joka on uusi maailmanennätys.
Ennen MM-kilpailuiden alkua voimassa olleet maailmanennätykset:
Oravala (Kouvola)
Oravala on kylä Kouvolassa Pyhäjärven eteläpuolella Kymijoen rannalla. Oravalan ohi kulkee kantatie 46 Kouvolasta Heinolan kirkonkylään. Vuoteen 2009 asti Oravala kuului Valkealan kuntaan.
Kylässä sijaitsee Oravalan kartano, joka on perimätiedon mukaan saanut nimensä paikalla 1300-luvulla asuneelta Matti Oravalta. Kartano rakennettiin vuonna 1671 säteritilaksi, ja 1680-luvulta 1740-luvulle se toimi Karjalan ratsuväkirykmentin virkatalona. Vuodesta 1753 lähtien kartano on ollut yksityisomistuksessa. Hornborgin suku on omistanut sen vuodesta 1869 lähtien. Kartano kuuluu Kymijoen yläjuoksun kartanoalueeseen.
Kylässä toimi Oravalan koulu, jossa annettiin 1.–6. luokan perusopetusta. Koulu lopetettiin vuonna 2012. Kyläläisten etujärjestö Oravalan kyläyhdistys ry järjestää talkoita ja harrastus- ja kulttuuritoimintaa.
Paul Réneau
Paul Réneau (s. 28. syyskuuta 1960) on belizeläinen entinen yleisurheilija ja ratapyöräilijä. Hän osallistui olympialaisiin kahdesti, vuosina 1984 ja 1988. Los Angelesin kisoissa 1984 Réneau oli mukana 100 metrin juoksussa, jossa hän sijoittui alkueränsä viimeiseksi ajalla 10,96 sekuntia. Neljä vuotta myöhemmin Soulin kisoissa hän kilpaili ratapyöräilyn sprintissä. Réneau putosi tuolloin ensimmäisellä kierroksella jäätyään erässään kolmanneksi.
Elasmotherium
Siperiansarvikuono ("Elasmotherium sibiricum") oli Elster-jääkaudella ja Cromer-kompleksiin aikana elänyt sarvikuonolaji.
"Elasmotherium" oli keskimäärin 2,7 metriä korkea ja 6 metriä pitkä. Sillä oli kaksi metriä pitkä sarvi otsassa. Se oli jopa 7 tonnia painava. Sen jalat olivat pidemmät kuin nykyisillä sarvikuonoilla, ja ne soveltuivat hyvin laukkaamiseen. Se oli luultavasti nopea juoksija, huolimatta suuresta koostaan. Sen hampaat olivat samanlaisia kuin hevosilla, ja se todennäköisesti söi ruohovartisia kasveja ja puiden lehtiä.
Miesten skeet ammunnan maailmanmestaruuskilpailuissa 2010
Miesten skeetin maailmanmestaruuskilpailut käytiin 9.–10. elokuuta 2010 Saksan Münchenissä. Henkilökohtaisen kilpailun voitti Venäjän Valeri Shomin tuloksella 149 (124+25) ja joukkuekilpailun Kypros tuloksella 364.
Ennen MM-kilpailuiden alkua voimassa olleet maailmanennätykset:
Ruuvikytkin
Ruuvikytkin on eurooppalainen rautatiekaluston standardikytkin. Kytkin on manuaalinen, eli se pitää kytkeä ja irrottaa käsin. Kytkin on laajassa käytössä kaikkialla Euroopassa, myös Suomessa.
Ruuvikytkin käsittää vetokoukun, siinä kiinni olevan vetotangon ja vetotangon päässä olevan lenkin. Kytkettäessä toisen kytkimen lenkki kiinnitetään vastakkaisen kytkimen vetokoukkuun. Jommankumman kytkimen lenkki roikkuu siten aina vapaana. Kytkentä voidaan kiristää tiukaksi vetotangossa olevan kiristysruuvin avulla. Irroitettaessa kytkentää eli poistettaessa lenkki vetokoukusta, täytyy kytkin löysätä. Usein esimerkiksi vaihtotöissä kytkintä ei kiristetä ollenkaan, jolloin se on valmiiksi löysä ja irrottaminen on nopeampaa.
Ruuvikytkin on mahdollista kytkeä SA-3 -kytkimeen niin sanotun "ystävyyssiteen" avulla, mutta tällainen kytkentä jää hieman löysäksi. Ruuvikytkimen etu onkin se, että niillä on mahdollista tehdä matkustusmukavuuden kannalta parempi välyksetön kytkentä. Ruuvikytkin ei kuitenkaan ole kovin kestävä, ja niille on täytynyt asettaa junapainorajoituksia. Suomessa ruuvikytkimillä suurin sallittu junapaino on 3100 tonnia, kun radan suurin nousu on 7,5 promillea.
Petäjoki
Petäjoki on 21 kilometriä pitkä joki Varsinais-Suomessa Loimaalla. Joki kuuluu Kokemäenjoen vesistön Loimijoen valuma-alueeseen, ja se on Loimijoen eteläinen sivujoki. Petäjoki laskee Kokemäenjoen sivujokeen Loimijokeen 61 kilometriä tämän suun yläpuolella . Petäjoen valuma-alueen pinta-ala on 63 km², ja se virtaa pääasiassa Loimaan alueella. Valuma-alueen järvisyys on 0 % eikä siihen kuulu yhtään luontaista järveä.
Joen valuma-aluuen vesistöjä ja sivuhaaroja kuvataan tässä lähtemällä liikkeelle joen suusta ja etenemällä yläjuoksulle päin.
Petäjoki yhtyy Loimijokeen Hirvikosken taajaman kohdalla. Sen pääuoma alittaa valtatie 9 ja yhdystie 2262 seuraa sitä tiiviisti. Alin sivuhaara Pempunoja yhtyy pääuomaan 6 kilometriä suistosta, ja sen valuma-alueen suuruus on 10 km². Pempunoja virtaa Piltolan kylän läpi ja se on vain 3 kilometriä pitkä.
Pääuoma luikertelee tasaisen savitasangon läpi voimakkaasti meanderoiden. Valuma-alue jää läheltä virtaavien Loimijoen ja Niinijoen väliin, joten sen sivuhaarat ovat lyhyitä. Tällaisia sivuhaaroja ovat esimerkiksi Hassinoja ja Kauriinoja. Joen latvat alkavat suuren, Loimaalla Joenperän kylässä sijaitsevan, Eksyssuon laitamalta, jossa suo-ojituksen kokoomaojat yhtyvät.
Petäjoki virtaa ensin Hattulan ja Sieppalan kylien takamailla Petäjoen kulmakunnan alueella, sitten Piltolan, Karhulan ja Puujalkalan kylien sivuitse ennen kuin se laskee Loimijokeen Hirvikoskella.
Huomattavia kohteita joen välittömässä läheisyydessä ovat Petäjoen pienviljelijäyhdistyksen ylläpitämä tanssilava Petäjoen paviljonki Petäjoen kulmakunnalla ja valtakunnallisena nähtyvyytenä tunnettu Suomen maatalousmuseo Sarka Puujalkalan kylässä.
Of Vengeance and Violence
Of Vengeance and Violence on Dry Kill Logicin kolmas studioalbumi, joka julkaistiin 19. syyskuuta 2006.
Guineanmetsähuitti
Guineanmetsähuitti ("Canirallus oculeus") on keskiafrikkalainen rantakanalaji. Sen esiintymisalue käsittää mantereen päiväntasaajan seutua Sierra Leonesta itään Kongon demokraattisen tasavallan pohjoisosien kautta läntiseen Ugandaan ja etelässä Kongon tasavallan rannikolle. Esiintyminen Keski-Afrikan tasavallan pohjoisosassa on epävarmaa. Gustav Hartlaub kuvaili lajin holotyypin Ghanan Rio Butrilta vuonna 1855.
Madagaskarinmetsähuitti
Madagaskarinmetsähuitti ("Mentocrex kioloides") on Madagaskarin kotoperäinen rantakana. Nimialalaji "kioloides" elää saaren itäpuoliskossa, ja alalaji "berliozi" luoteisosan Sambiranossa. Jacques Pucheran kuvaili lajin holotyypin Madagaskarista vuonna 1845.
León Viejo
León Viejo eli Vanha León on rauniokaupunki Nicaraguassa, 68 kilometriä Managuasta. Kaupunki perustettiin vuonna 1524, ja se on Nicaraguan toiseksi vanhin kaupunki. Se oli alueensa merkittävin kaupunki, johon tuotiin myytäväksi kultaa lähialueilta ja kauempaakin. Kaupunki hylättiin vuonna 1610, kun läheinen Momotombon tulivuori alkoi purkautua. Uusi León perustettiin 30 kilometriä länteen, jossa se sijaitsee edelleen. Vanhan kaupungin rauniot valittiin Unescon maailmanperintökohteeksi vuonna 2000.
All-Star Superman
All-Star Superman on vuosina 2006–2008 ilmestynyt Grant Morrisonin ja Frank Quitelyn tekemä ja DC Comicsin julkaisema 12-osainen sarjakuva, joka seuraa Teräsmiehen viimeistä vuotta altistuttuaan liikaa auringon säteelle, joka on aiheuttanut hänen syöpämäisen sairauden. Solurakenteensa rappeutuessa Teräsmies ottaa tehtäväkseen suorittaa laatimansa tavoitteet ennen kuolemaansa.
Sarjakuva palkittiin muun muassa kahdesti Eisnerilla parhaana uutena sarjakuvana ja parhaana jatkuvana sarjakuvana.
Warner Bros. Animation tuotti sarjakuvaan perustuvan elokuvan All-Star Superman, jonka käsikirjoituksesta vastasi Dwayne McDuffie. Elokuva ilmestyi suoraan DVD:lle 22. helmikuuta 2011.